
PARLAMENTUL ROMÂNIEI

CAMERA DEPUTAŢILOR
	 COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti  31. 05. 2011              

 PL – x  335/2011                 


AVIZ
asupra proiectului de Lege pentru modificarea Legii nr. 192/2010 privind trecerea unor drumuri forestiere din domeniul public al statului şi din administrarea Regiei Naţionale a Pădurilor – Romsilva în domeniul public al unor unităţi administrativ – teritoriale şi în administrarea consiliilor locale ale acestora
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea Legii nr. 192/2010 privind trecerea unor drumuri forestiere din domeniul public al statului şi din administrarea Regiei Naţionale a Pădurilor – Romsilva în domeniul public al unor unităţi administrativ – teritoriale şi în administrarea consiliilor locale ale acestora, trimis cu adresa nr. PL -x 335 din 16 mai 2011 şi înregistrată cu nr. 31/490 din 17 mai 2011.

Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a adoptat iniţiativa  legislativă la data de 9 mai 2011, în condiţiile articolului 75 alineatul (2) teza a III- a din Constituţia României, republicată.
Potrivit prevederilor art.61 din Regulamentul Camerei Deputaţilor, republicat, Comisia a dezbătut iniţiativa legislativă  în şedinţa din 31 mai 2011.
Propunerea legislativă are ca obiect de reglementare modificarea Legii nr. 192/2010 privind trecerea unor drumuri forestiere din domeniul public al statului şi administrarea Regiei Naţionale a Pădurilor -  Romsilva, în domeniul public al unor unităţi administrativ – teritoriale şi în administrarea consiliilor locale ale acestora, întrucât, aşa cum se arată în cadrul Expunerii de motive, prin legea sus-menţionată s-a omis includerea căilor ferate înguste asimilate drumului forestier, în categoria bunurilor care fac obiectul transmiterii.
Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr. 17 din 10 ianuarie 2011 şi punctul de vedere al Guvernului, transmis cu adresa nr. 520 din 4 martie 2011, prin care nu susţine adoptarea acestei iniţiative legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei iniţiative legislative, întrucât, nu sunt respectate prevederile art. 135 alin. (4) din Constituţie. Prin urmare, iniţiativa legislativă ar fi trebuit să deroge expres de la prevederile Legii nr. 213/1998.
În raport de obiectul şi conţinutul reglementării, iniţiativa legislativă face parte din categoria legilor organice. 
                                PREŞEDINTE,                                         SECRETAR,

                                 Daniel BUDA                                 Gabriel ANDRONACHE

  Consilier,  Iuliana Fuiorea

